# குசலா ராசேந்திரன்



**குசலா ராசேந்திரன்** (*Kusala Rajendran*) இந்தியாவின் பெங்களூருவில் உள்ள இந்திய அறிவியல் நிறுவனத்தின் பூமி அறிவியல் மையத்தில் ஒரு பேராசிரியராக உள்ளார். இந்திய நில அதிர்வு நிபுணர் என்றும் அறியப்படுகிறார். ஒரு பூமி விஞ்ஞானி என்று தான் அழைக்கப்படுவதை விரும்புகிறார். முதன்மையாக இவர் நிலநடுக்கங்கள் மற்றும் அவற்றின் மூல வழிமுறைகள் தொடர்பான பிரிவுகளில் பணியாற்றியுள்ளார். இந்தியாவில் நில அதிர்வு வடிவங்கள் குறித்தும் விரிவான ஆராய்ச்சிப் பணிகளில் ஈடுபட்டுள்ளார். மேலும் இவர், இந்தத் துறையில் உள்ள முன்னோடிகளில் ஒருவராகக் கருதப்படுகிறார்.  

## ஆராய்ச்சித் துறைகள்
குசலா ராசேந்திரன் பின்வரும் பகுதிகளில் பணியாற்றி வருகிறார்:  

- நில அதிர்வுத் தொழில்நுட்பம், மேலோடு செயல்முறைகள்
- பழுதடையும் செயல்பாட்டில் நீரின் பங்கு
- பழங்காலப் புவியியல், நிலநடுக்க மறுநிகழ்வு மற்றும் செயலில் உள்ள கண்டத் தட்டு நகர்வியல்
- சுனாமி மீண்டும் ஏற்படுதலும் ஆபத்து மதிப்பீடும்

## கல்வியும் தொழிலும்
குசலா ராசேந்திரன் 1979 ஆம் ஆண்டு ரூர்க்கியில் உள்ள இந்திய தொழில்நுட்ப நிறுவனத்தில் பயன்பாட்டு புவி இயற்பியல் துறையில் முதுநிலைப் பட்டம் பெற்றார்.1992 ஆம் ஆண்டு அமெரிக்காவின் தெற்கு கரோலினா பல்கலைக்கழகத்தில் நில அதிர்வு அறிவியல் தத்துவத்தில் முனைவர் பட்டம் பெற்றார். அந்த நேரத்தில் நன்கு தகுதிவாய்ந்த நில அதிர்வு நிபுணர்களுக்கான தேவை அதிகரித்து வந்த காரணத்தால், இவர் தனது முனைவர் பட்டத்தை முடித்த பிறகு இந்தியா திரும்பினார். கூடுதலாக, இவரது மகன் அப்போது போதுமான அளவுக்கு வளர்ந்து விட்டதால், இவரால் உலகம் முழுவதும் பயணம் செய்து பூகம்பங்கள் தொடர்பாகப் படிக்க முடிந்தது. குசராத்து, மகாராட்டிரா மற்றும் இமயமலை பகுதிகளில் இவர் விரிவாகப் பணியாற்றியுள்ளார். இமயமலை உலகின் மிகவும் சுறுசுறுப்பான தட்டு மோதல் எல்லைகளில் ஒன்றாக இருப்பதால், இந்தியா ஒரு சிறந்த சாத்தியமான பூமி அறிவியல் இலக்கு என்று இவர் நம்புகிறார். புகழ்பெற்ற இந்திய புவியியலாளர் சி.பி. ராசேந்திரனுடன் இணைந்து சுமார் நாற்பது ஆராய்ச்சிக் கட்டுரைகளை வெளியிட்டுள்ளார். முதன்மை ஆய்வாளராக பல திட்டங்களுக்கு இவர் தலைமை தாங்கியுள்ளார். பெரும்பாலான இவருடைய திட்டங்களுக்கு புவி அறிவியல் அமைச்சகத்தின் நில அதிர்வுத் திட்டம் அல்லது இந்திய தேசிய பெருங்கடல் தகவல் சேவைகள் மையம் மூலம் நிதியளிக்கப்படுகிறது.  

குசலா ராசேந்திரன் 2007 ஆம் ஆண்டு முதல் இந்தியாவின் பெங்களூரு இந்திய அறிவியல் நிறுவனத்தில் உள்ள புவி அறிவியல் மையத்தில் பேராசிரியராகப் பணியாற்றி வருகிறார். இளங்கலை மாணவர்களுக்கு புவி இயற்பியலில் பரிந்துரைக்கப்பட்ட பாடப்புத்தகங்கள் அரிதாகவே இருப்பதால், தனது சொந்த கற்பித்தல் தத்துவத்தையும் வழிமுறைகளையும் பயன்படுத்தி கற்பிக்கிறார். நிலநடுக்க மறுநிகழ்வு, சுனாமி மறுநிகழ்வு மற்றும் ஆபத்து மதிப்பீடுகளிலும் இவர் பணியாற்றுகிறார். இவரது பணி கள அவதானிப்புகள் மற்றும் ஆய்வகத்தில் உருவாக்கப்பட்ட மாதிரிகளை ஒருங்கிணைக்கிறது. கள வருகைகளுக்காக, இவர் வழக்கமாக நிலநடுக்கப் பாதிப்புக்குள்ளான பகுதிகள் மற்றும் சமீபத்தில் நிலநடுக்கம் ஏற்பட்ட இடங்களுக்கு குழுக்களாக பயணம் செய்கிறார். குசலா இந்திய புவியியலாளர் சி.பி. ராசேந்திரனை திருமணம் செய்து கொண்டார். இவரது மகன் ராகுல் பவனன் தமிழ் நடிகை அபிராமியை மணந்தார்.  

## விருதுகள்
- 1993 ஆம் ஆண்டில், அவரது புவி இயற்பியல் பணிக்காக இந்திய புவி இயற்பியல் ஒன்றியத்தால் கிருட்டிணன் தங்கப் பதக்கம் வழங்கப்பட்டது.
- 1992 ஆம் ஆண்டு தென் கரோலினா பல்கலைக்கழகத்தின் புவியியல் அறிவியல் துறையிலிருந்து டாபர் விருதைப் பெற்றார்.
- "அவுட்லுக்" பத்திரிகையால் நாட்டின் முதல் பத்து இளம் ஆராய்ச்சியாளர்களில் ஒருவராக தரவரிசைப்படுத்தப்பட்டார். (18 சூலை 2005)

## உறுப்பினர்
- குசலா ராசேந்திரன் பல்வேறு தொழில்முறை மற்றும் அறிவியல் சங்கங்களில் உறுப்பினராக உள்ளார்:
- அமெரிக்க நில அதிர்வு சங்கம்
- அறிவியல் முன்னேற்றத்திற்கான அமெரிக்க சங்கம்
- அமெரிக்கப் புவி இயற்பியல் ஒன்றியம்
- அமெரிக்கப் புவியியல் சங்கம்
- இந்தியப் புவியியல் சங்கம்
- இந்தியப் புவி இயற்பியல் ஒன்றிய இதழ்
- நடப்பு அறிவியல்